Treinfabriek ‘kan tot 8 000 werkgeleenthede skep’Pres. Cyril Ramaphosa sê hy is opgewonde oor die treinaanleg se vermoë om die werk te skep. Foto: ANA Pres. Cyril Ramaphosa glo Suid-Afrika se nuwe hipermoderne treinvervaardigingsaanleg kan passasiersdienste en openbare vervoer help transformeer. Hy het die amptelike bekendstelling van die vervaardigingsaanleg van R1 miljard op Dunnottar aan die Verre Oos-Rand waargeneem waar die meeste van die X’Trapolis Mega-treine vir die Passasierspooragentskap van Suid-Afrika (Prasa) se spoorvoertuigprojek gebou sal word. Die aanvanklike projek bestaan uit 580 pendeltreine van altesaam 3 480 treinwaens. “Dis ŉ wonderlike oomblik vir die ontwikkeling van die passasierspoorweë in Suid-Afrika sowel as die uitbreiding van ons ekonomiese nywerheidsvermoë,” het Ramaphosa gesê. “Dié fabriek, as ŉ wesentlike deel van die regering se projek om spoorvoertuie te vernuwe, sal die deurslag gee om die pendelspoordienste en openbare vervoer in die algemeen te transformeer.” Die president meen die aanleg getuig van die regering se vasbeslotenheid om passasiersdienste se vermoë te ontwikkel om tot ekonomiese groei en maatskaplike ontwikkeling by te dra. “Passasierspoorweë is van die kostedoeltreffendste en effektiefste maniere om mense met hul werkplek, hul vakansiebestemming en hul vriende en familie te verbind.” Hy sê ná dekades van onvoldoende belegging in nuwe treine vir passasiersdienste, lui dié projek ŉ belangrike nuwe era in wat die modernisering van die pendeltreinnetwerk betref. “Dié fabriek sal ŉ enorme uitwerking hê op openbare vervoer asook op die ontwikkeling van Suid-Afrika se nywerheidsvermoë. Pleks dat ons sonder meer treine invoer, het ons die geleentheid benut om in plaaslike nywerheid, vaardighede en vermoëns te belê.” Ramaphosa het gesê die regering is vasbeslote om vervaardiging te herstel tot ŉ groeiende sektor van die ekonomie nadat dit jare lank afgeskeep is, want dit het ŉ uitstekende vermoë om werk te skep, sekondêre bedrywe te ondersteun en die land se uitvoerkapasiteit te vergroot. Na verwagting sal die spoorvoertuigprojek meer as 8 000 direkte werkgeleenthede regdeur die Gibela Consortium se aanvoerketting skep, waarvan 1 500 in die aanleg alleen. Aan die einde van dié projek beoog die maatskappy om 6 700 ambagslui op te gelei het, sowat 2 000 ingenieurstegnici en sowat 600 professionele ingenieurs.